অবশ্য এর পেছনে বাংলাদেশের ক্রিকেটে পুরনো একটি চর্চার যোগসাজশও রয়েছে। প্রতিপক্ষে বাঁহাতি ব্যাটসম্যানের সংখ্যা মানেই বাঁহাতি স্পিনারের কাঁধ থেকে আস্থার হাত সরিয়ে নেওয়া। তো, ভারতীয় দলে স্বীকৃত ব্যাটসম্যানদের তিনজনই বাঁহাতি—শিখর ধাওয়ান, যুবরাজ সিং ও সুরেশ রায়না। সে ক্ষেত্রে পাকিস্তান ম্যাচে খেলা আরাফাত সানিকে সরিয়ে জায়গা করে নিতে পারেন আবু হায়দার। তা ছাড়া কে না জানে পেস বোলিংয়ে কিছু দুর্বলতা আছে ভারতেরও। উদাহরণ হিসেবে হাতের কাছে এশিয়া কাপের প্রথম ম্যাচ তো তাজা স্মৃতি। নির্ভরযোগ্য একটি সূত্রে জানা গেছে, ফাইনালের উইকেটে ঘাস রেখে ভারতের পিলে চমকানোর ফন্দিও নাকি আছে টিম ম্যানেজমেন্টের। যুক্তিতে আরেকটি পরিবর্তন দেখা যেতে পারে বাংলাদেশ দলে। টপ অর্ডার থেকে ছিটকে গত ম্যাচে লোয়ার অর্ডারের জন্য প্যাড পরে বসে থাকা মোহাম্মদ মিথুনকে ফাইনালে ডাগ আউটেই দেখার সম্ভাবনা বেশি। সে জায়গায় ফিরতে পারেন উইকেটকিপার-ব্যাটসম্যান নুরুল হাসান।